钦定古今图书集成/明伦汇编/氏族典/第459卷 > 《廖用贤尚友录》 > 魏羽
## 钦定古今图书集成/明伦汇编/氏族典/第459卷 > 《廖用贤尚友录》 > 魏羽

按《宋史陈恕传》：“魏羽者，字垂天，歙州婺源人。少能属
文，上书李煜，署弘文馆校书郎。时建当涂县为雄远
军，以羽为判官。宋师渡江，羽以城降，太祖擢为太子
中舍。金陵平，入朝，出知兴州。太平兴国初，知棣州，改
京兆府。六年，命知宋州，又徙阆州。丁外艰，起复判大
理寺，历度支、户部二判官，两浙转运使，迁兵部郎中。”
淳化初，选为秘书少监，逾月，迁左谏议大夫，俄拜度
支使，出知滑州。丁内艰，起复，加给事中，徙潭州。真宗
即位，迁工部侍郎，连徙杭、扬二州。召权知开封府，再
为户部、度支使。咸平四年，以疾解职，拜礼部侍郎，月
馀卒。羽涉猎史传，有吏干，然颇伤烦急，不达大体。子
瓘为殿中丞，琰为太子中舍。孙平仲，天禧三年同进
士出身。